CELEX: 52010XG1203(04)
Language: mt
Date: 2010-11-18
Title: Konklużjonijiet tal-Kunsill tat- 18 ta’ Novembru 2010 dwar ir-rwol tal-isport bħala sors u mutur tal-inklużjoni soċjali attiva

3.12.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 326/5
            
         Konklużjonijiet tal-Kunsill tat-18 ta’ Novembru 2010 dwar ir-rwol tal-isport bħala sors u mutur tal-inklużjoni soċjali attiva
   2010/C 326/04
   IL-KUNSILL TAL-UNJONI EWROPEA,
   1.   WAQT LI JFAKKAR:
   Fl-isfond politiku għal dan is-suġġett kif imniżżel fl-Anness, b'mod partikolari:
   
               —
            
            
               Fid-dikjarazzjoni mehmuża mal-Konklużjonjiet tal-Kunsill Ewropew mis-7 sad-9 ta' Diċembru 2000, li tgħid li l-isport hu attività tal-bniedem imsejsa fuq valuri fundamentali soċjali, edukattivi u kulturali, u fattur li jwassal għall-integrazzjoni, l-involviment fil-ħajja soċjali, it-tolleranza, l-aċċettazzjoni tad-differenzi u r-rispett għar-regoli (1).
            
         
               —
            
            
               Fid-Deċiżjoni Nru 291/2003/KE tal-Parlament Ewropew u tal-Kunsill tas-6 Frar 2003 li tistabbilixxi s-Sena Ewropea tal-Edukazzjoni permezz tal-Isport 2004 (2).
            
         
               —
            
            
               Fid-Deċiżjoni Nru 1098/2008/KE tal-Parlament Ewropew u tal-Kunsill tat-22 ta’ Ottubru 2008 dwar is-Sena Ewropea għall-Ġlieda Kontra l-Faqar u l-Esklużjoni Soċjali (2010) (3).
            
         2.   WAQT LI JILQA' B'SODISFAZZJON:
   
               —
            
            
               Il-fatt li, wara d-dħul fis-seħħ tat-Trattat ta' Lisbona (4) fl-1 ta' Diċembru 2009, l-isport sar kompetenza tal-Unjoni Ewropea, u li konsegwentement id-dimensjoni Ewropea fl-isport għandha tiġi żviluppata aktar, b'kont meħud b'mod partikolari tal-funzjoni soċjali u edukattiva tal-isport.
            
         
               —
            
            
               L-intenzjoni tal-Kummissjoni Ewropea li tadotta l-Komunikazzjoni dwar it-Trattat ta' Lisbona u l-isport sa tmiem l-2010.
            
         3.   JAGĦRAF LI:
   
               1.
            
            
               Prijoritajiet komuni bħaż-żieda fl-impjiegi, l-inklużjoni soċjali, l-ugwaljanza bejn is-sessi, l-aċċess ugwali għall-faċilitajiet u s-servizzi, is-solidarjetà interġenerazzjonali u d-djalogu interkulturali jeħtieġu appoġġ ikbar fl-Unjoni Ewropea kollha, inkluż fil-qasam tal-isport.
            
         
               2.
            
            
               L-isport għandu post importanti fil-ħajja ta' bosta ċittadini tal-UE u jwettaq rwol soċjetali b'saħħtu b'potenzjal qawwi għall-inklużjoni soċjali fl-isport u permezz tal-isport, li jfisser li l-parteċipazzjoni fl-isport jew fl-attività fiżika tikkontribwixxi b'bosta modi differenti għall-inklużjoni fis-soċjetà; fejn l-inklużjoni fl-isport tinvolvi taħlita ta' “sport għal kulħadd”, aċċess ugwali għall-isport, opportunitajiet indaqs fl-isport, u opportunitajiet u faċilitajiet sportivi varji orjentati skont id-domanda, u fejn l-inklużjoni soċjali permezz tal-isport tinvolvi parteċipazzjoni inklużiva fis-soċjetà, żvilupp tal-komunità u koeżjoni soċjali msaħħa.
            
         
               3.
            
            
               Il-moviment tal-isport jista' jagħti kontribut importanti għal kwistjonijiet ta' interess pubbliku bħall-inklużjoni soċjali. F'dan il-kuntest, l-atleti professjonali u l-persuni sportivi dilettanti, kif ukoll il-klabbs sportivi, huma mudelli għas-soċjetà, speċjalment għaż-żgħażagħ, u għaqdiet oħra sportivi u organizzazzjonijiet tas-soċjetà ċivili li jittrattaw mal-isport ukoll jikkontribwixxu għall-inklużjoni soċjali fl-isport u permezz tal-isport.
            
         
               4.
            
            
               L-aċċess u l-parteċipazzjoni f'diversi aspetti tal-isport huma importanti għall-iżvilupp personali, is-sens ta' identità u appartenenza tal-individwu, is-saħħa fiżika u mentali, l-awtonomizzazzjoni, il-kompetenzi u n-netwerks soċjali, il-komunikazzjoni interkulturali u l-impjegabbiltà.
            
         
               5.
            
            
               Il-“Konferenza Ewropea dwar il-Parteċipazzjoni fl-Isport Lokali: l-inklużjoni soċjali u l-ġlieda kontra l-faqar”, tat-13 u l-14 ta' Ottubru f'Leuven, il-Belġju, li wriet li l-isport għandu rwol importanti fl-inklużjoni soċjali ta' gruppi żvantaġġati, speċjalment fil-livell lokali.
            
         4.   JIDENTIFIKA, BIR-RISPETT DOVUT LILL-PRINĊIPJU TA' SUSSIDJARJETÀ, IL-PRIJORITAJIET KOMUNI LI ĠEJJIN BIL-ĦSIEB TAL-PROMOZZJONI TAL-INKLUŻJONI SOĊJALI FL-ISPORT U PERMEZZ TAL-ISPORT:
   
               4.1.
            
            
               Jappoġġa l-prinċipju “Sport għal Kulħadd” ibbażat fuq opportunitajiet indaqs billi:
               
                           1.
                        
                        
                           Tiżdied il-parteċipazzjoni ġenerali fl-isport u jingħata inkoraġġiment għal attivitajiet fiżiċi lill-akbar għadd ta' ċittadini possibbli, inklużi ż-żgħażagħ.
                        
                     
                           2.
                        
                        
                           Tingħata attenzjoni speċjali għall-inklużjoni soċjali fl-isport ta' persuni li bħalissa mhumiex fiżikament attivi, l-aktar fost dawk il-gruppi soċjalment żvantaġġati.
                        
                     
                           3.
                        
                        
                           B'konsapevolezza li l-aċċess għall-“isport għal kulħadd” huwa importanti, inklużi l-aċċessibbiltà u d-disponibbiltà tal-faċilitajiet tal-isport, l-infrastrutturi u l-postijiet fejn isir l-isport għall-akbar għadd ta' persuni possibbli, b'mod partikolari għal persuni b'diżabbiltajiet, kif ukoll l-importanza li l-persuni b'diżabbiltà jingħataw l-opportunità li jipparteċipaw fuq bażi ugwali ma' ħaddieħor f'attivitajiet rikreattivi, ta' ħin liberu u tal-isport.
                        
                     
                           4.
                        
                        
                           Titħeġġeġ l-ugwaljanza bejn is-sessi fl-isport, speċjalment fejn jikkonċerna l-aċċess għall-isport u r-rappreżentanza fil-korpi fejn jittieħdu d-deċiżjonijiet u l-inklużjoni ta' miżuri attivi kontra l-isterjotipi bbażati fuq is-sessi.
                        
                     
         
               4.2.
            
            
               Isir użu aħjar tal-potenzjal tal-isport bħala kontribut għall-bini tal-komunità, il-koeżjoni soċjali u t-tkabbir inklużiv permezz ta':
               
                           1.
                        
                        
                           L-iffukar fuq l-użu tal-isport għall-promozzjoni tal-inklużjoni fis-soċjetà ta' gruppi żvantaġġati sabiex jiġu żviluppati komunitajiet aktar koeżivi.
                        
                     
                           2.
                        
                        
                           L-għarfien u ż-żieda tal-kisba ta' ħiliet u kompetenzi bħal ma huma d-dixxiplina, il-ħidma bħala parti minn tim, u l-perseveranza permezz ta' attivitajiet ta' tagħlim informali fl-isport, inklużi l-attivitajiet ta' volontarjat, bħala mezz kif titjieb l-impjegabbiltà.
                        
                     
                           3.
                        
                        
                           Ir-rikonoxximent tal-potenzjal ekonomiku, ta' impjieg u ta' tagħlim tal-isport għal kontribut tat-tkabbir intelliġenti, sostenibbli u inklużiv meħtieġ biex jinkiseb ġejjieni sostenibbli.
                        
                     
         
               4.3.
            
            
               L-appoġġ għall-iskambju transnazzjonali ta' strateġiji u metodoloġiji biex isir użu aħjar mill-potenzjal tal-isport għall-inklużjoni soċjali f'livell nazzjonali u Ewropew billi:
               
                           1.
                        
                        
                           Jiġi stimulat l-użu ta' netwerks bejn l-Istati Membri u l-awtoritajiet lokali u reġjonali, u jiġi żgurat l-involviment tagħhom b'mod partikolari fl-iskambju reċiproku tal-għarfien u tal-aħjar prattika.
                        
                     
                           2.
                        
                        
                           Jingħata appoġġ għar-riċerka u l-analiżi tar-relazzjoni bejn l-isport u l-inklużjoni soċjali fil-ħolqien ta' qafas analitiku msejjes fuq evidenza bbażata fuq il-prattika, b'attenzjoni speċjali għall-inklużjoni soċjali ta' gruppi żvantaġġati permezz tal-isport.
                        
                     
                           3.
                        
                        
                           Isiru monitoraġġ u evalwazzjoni tal-politiki eżistenti biex jappoġġaw it-teħid tad-deċiżjonijiet u jtejbu l-azzjonijiet fil-futur, b'kont meħud tal-fehmiet tal-partijiet interessati rilevanti.
                        
                     
         5.   GĦALHEKK, B'RABTA MAL-PUNTI MSEMMIJIN HAWN FUQ, JISTIEDEN LILL-ISTATI MEMBRI U LILL-KUMMISSJONI, FIL-QAFAS TAL-KOMPETENZI RISPETTIVI TAGĦHOM, U BIR-RISPETT DOVUT GĦALL-PRINĊIPJU TA' SUSSIDJARJETÀ U B'KONT MEĦUD TAN-NATURA SPEĊIFIKA TAL-ISPORT, BIEX:
   
               1.
            
            
               Jippromwovu l-kooperazzjoni fl-isport fuq il-prinċipju ta' “Sport għal Kulħadd” abbażi ta' aċċess ugwali u opportunitajiet indaqs, b'mod partikolari għal persuni li huma fiżikament inattivi, waqt li tiġi segwita l-prijorità tal-inklużjoni soċjali fl-isport u permezz tal-isport.
            
         
               2.
            
            
               Jinkoraġġixxu azzjonijiet li jinvolvu rabta qawwija bejn l-isport u s-setturi involuti fil-kwistjoni tal-inklużjoni soċjali, u jżidu l-interess fl-isport fost il-persuni li huma fiżikament inattivi.
            
         
               3.
            
            
               Iħeġġu u jippromwovu l-parteċipazzjoni fl-isport ta' persuni minn sfond żvantaġġat, u fl-istess waqt jiżguraw l-inklużjoni tagħhom fis-soċjetà permezz tal-isport billi jintroduċuhom f'netwerks soċjali ġodda u jgħammruhom b'ħiliet ġodda.
            
         
               4.
            
            
               Jippromwovu d-djalogu interkulturali billi jinkludu persuni minn sfondi kulturali differenti fis-soċjetà permezz tal-isport.
            
         
               5.
            
            
               Jippromwovu azzjonijiet relatati mal-inklużjoni soċjali fl-isport u permezz tal-isport tal-persuni b'diżabbiltà, inklużi infrastruttura mtejba u aċċessibbiltà aħjar tal-faċilitajiet u l-postijiet fejn isir l-isport, kif ukoll ir-riċerka relatata mal-apparat speċjalizzat tal-isport, u jagħtu prijorità lill-isport.
            
         
               6.
            
            
               Jappoġġaw l-azzjonijiet relatati mal-integrazzjoni tal-kwistjonijiet tal-ugwaljanza bejn is-sessi fl-attivitajiet marbuta mal-isport, speċjalment l-aċċess ugwali bejn is-sessi għall-pożizzjonijiet tat-teħid tad-deċiżjonijiet, u jiġi indirizzat l-isport f'rabta mar-rwoli tas-sessi kif imniżżel fl-Istrateġija għall-ugwaljanza bejn in-nisa u l-irġiel 2010-2015 (5).
            
         
               7.
            
            
               Ifasslu kanali ta' komunikazzjoni u kooperazzjoni ma' oqsma ta' politika u dipartimenti oħra rilevanti fl-istituzzjonijiet differenti tal-UE u bejniethom, u fl-Istati Membri, b'attenzjoni speċjali għall-kontribut pożittiv tal-isport għall-inklużjoni soċjali u jinkludu l-isport fi pjani ta' azzjoni rilevanti bħal ma huma pjani ta' azzjoni għall-inklużjoni soċjali u pjani ta' azzjoni kontra l-faqar.
            
         
               8.
            
            
               Jinkoraġġixxu r-rikonoxximent tat-tagħlim informali permezz tal-isport, bħala komplement għall-edukazzjoni formali permezz tal-kisba ta' ħiliet u kompetenzi kostruttivi meħtieġa għall-impjegabbiltà, b'konnessjoni mat-tkabbir sostenibbli u inklużiv.
            
         
               9.
            
            
               Iqajmu kuxjenza dwar attivitajiet ta' volontarjat fl-isport u jenfasizzaw l-importanza tiegħu kemm bħala għodda għall-inklużjoni soċjali kif ukoll bħala mezz għall-kisba ta' ħiliet li jikkontribwixxu għall-impjegabbiltà u l-koeżjoni, b'mod partikolari fil-kuntest tas-Sena Ewropea tal-Attivitajiet ta' Volontarjat għall-Promozzjoni taċ-Ċittadinanza Attiva (2011).
            
         
               10.
            
            
               Jippromwovu u jappoġġaw l-istrumenti għat-tagħlim reċiproku, ir-riċerka transdixxiplinari li timmira lejn qafas analitiku msejjes fuq l-evidenza, u l-iskambju tal-għarfien u l-aħjar prattika, pereżempju permezz ta' seminars ta' livell għoli jew laqgħat ta' gruppi esperti dwar kwistjonijiet li jirrigwardaw l-isport u l-inklużjoni soċjali, u jiżguraw li r-riżultati ta' dawk l-attivitajiet jitqassmu b'mod effettiv u jitwettqu fil-prattika.
            
         
               11.
            
            
               Jimmassimizzaw il-kontribut tal-isport biex jinkisbu l-għanijiet tal-Istrateġija Ewropa 2020 għal tkabbir intelliġenti, sostenibbli u inklużiv, partikolarment permezz tal-inizjattivi ewlenin tagħha inkluża l-Pjattaforma Ewropea kontra l-Faqar.
            
         
               12.
            
            
               Jinkoraġġixxu, f'kollaborazzjoni mal-partijiet interessati rilevanti kollha, il-ħolqien ta' eżempju ta' inklużjoni soċjali billi joħolqu rabta bejn l-isport u l-proġetti ta' inklużjoni soċjali, b'iffukar speċjali fuq għaqdiet lokali li għandhom kuntatt mill-qrib maċ-ċittadini.
            
         
               13.
            
            
               Jinkoraġġixxu, f'kollaborazzjoni mal-partijiet interessati rilevanti kollha, li jsir użu effiċjenti tal-fondi disponibbli fl-UE, inkluż b'rabta mal-Programmi dwar l-Isport futuri possibbli, biex jappoġġaw il-proċess tal-inklużjoni soċjali fl-isport u permezz tal-isport.
            
         6.   JISTIEDEN LILL-KUMMISSJONI SABIEX:
   
               1.
            
            
               Tinkorpora s-suġġett tal-inklużjoni soċjali fl-isport u permezz tal-isport bħala prijorità għall-kooperazzjoni fl-isport, fuq kollox fil-Komunikazzjoni li ġejja dalwaqt tal-Kummissjoni Ewropea dwar it-Trattat ta' Lisbona u l-isport.
            
         
               2.
            
            
               Tiżgura li l-inklużjoni soċjali fl-isport u permezz tal-isport tiġi kkunsidrata fi proposti futuri possibbli għal Programmi tal-UE dwar l-Isport, bħala waħda mill-prijoritajiet, u teżamina l-possibbiltajiet li tuża l-fondi eżistenti bħall-Fond Soċjali Ewropew, il-Fond Ewropew għall-Iżvilupp Reġjonali, u l-programmi bħal Żgħażagħ fl-Azzjoni u l-Programmi ta’ Tagħlim Tul il-Ħajja biex tappoġġa l-attivitajiet fil-qasam tal-isport.
            
         
               3.
            
            
               Tevalwa l-effettività tal-attivitajiet fil-livell tal-UE appoġġati minn azzjonijiet preparatorji fil-qasam tal-inklużjoni soċjali.
            
         
      (1)  SN 400/00.
   
      (2)  ĠU L 43, 18.2.2003, p. 1.
   
      (3)  ĠU L 298, 7.11.2008, p. 20.
   
      (4)  L-Artikoli 6 u 165 tat-TFUE.
   
      (5)  COM(2010) 491 finali.
   
      ANNESS
      
         Sfond politiku
      
      
                  (1)
               
               
                  Konklużjonijiet tal-Kunsill Ewropew ta' Nizza tas-7 sad-9 ta' Diċembru 2000, Anness IV, Dikjarazzjoni dwar il-karatteristiċi speċifiċi tal-isport u l-funzjoni soċjali tiegħu fl-Ewropa (1).
               
            
                  (2)
               
               
                  Konklużjonijiet tal-Kunsill Ewropew tar-Rebbiegħa 2008 tat-13 u l-14 ta' Marzu 2008 (2).
               
            
                  (3)
               
               
                  Deċiżjoni Nru 1098/2008/KE tal-Parlament Ewropew u tal-Kunsill tat-22 ta’ Ottubru 2008 dwar is-Sena Ewropea għall-Ġlieda Kontra l-Faqar u l-Esklużjoni Soċjali (2010) (3).
               
            
                  (4)
               
               
                  Dikjarazzjoni dwar l-Isport tal-Kunsill Ewropew tal-11 u t-12 ta' Diċembru 2008, parti mill-Konklużjonijiet tal-Kunsill Ewropew – Anness 5 (4).
               
            
                  (5)
               
               
                  Deċiżjoni 2010/37/KE tal-Kunsill tas-27 ta' Novembru 2009 dwar is-Sena Ewropea tal-Attivitajiet ta’ Volontarjat għall-Promozzjoni taċ-Ċittadinanza Attiva (2011) (5).
               
            
                  (6)
               
               
                  Konklużjonijiet tal-Kunsill Ewropew tas-17 ta' Ġunju 2010 (6).
               
            
                  (7)
               
               
                  White Paper tal-Kummissjoni dwar l-Isport, tal-11 ta' Lulju 2007 (7).
               
            
                  (8)
               
               
                  Komunikazzjoni tal-Kummissjoni Ewropea dwar it-Trattat ta' Lisbona u l-isport (għandha tiġi ppubblikata f'Novembru 2010).
               
            
         (1)  SN 400/00 ADD1 REV1 + ADD1 REV2 (de, it, en, el, pt).
      
         (2)  Dok. 7652/08, p. 9 (Konklużjonijiet tal-Presidenza).
      
         (3)  ĠU L 298, 7.11.2008, p. 20.
      
         (4)  17271/ 08 anness 5, p. 21.
      
         (5)  ĠU L 17, 22.1.2010, p. 43.
      
         (6)  EUCO 13/10.
      
         (7)  COM(2007) 391 finali, p. 4.